Id-Deċiżjoni tal-Kunsill
tad-19 ta' Mejju 2003
dwar il-prinċipji, il-prijoritajiet, l-għanijiet intermedji u l-kondizzjonijiet li jinsabu fs-Sħubija ta' l-Adeżjoni mar-Rumanija (2003/397/KE)
IL-KUNSILL TA' L-UNJONI EWROPEA,
Wara li kkonsidra t-Trattat li jistabbilixxi l-Komunità Ewropea,
Wara li kkonsidra r-Regolament tal-Kunsill (KE) Nru 622/98 tas-16 ta' Marzu 1998 dwar assistenza lill-Istati applikanti fil-qafas ta' l-istrateġija ta' qabel l-adeżjoni, u partikolarment biex ikunu stabbiliti Sħubija fl-Adeżjoni [1], u partikolarment l-Artikolu 2 tiegħu,
Wara li kkonsidra il-proposta tal-Kummissjoni,
Billi:
(1) Il-Kunsill Ewropew tal-Lussemburgu afferma li s-Sħubija ta' l-Adeżjoni huwa strument ġdid u element essenzali fit-tisħiħ ta' l-istrateġija ta' qabel l-adeżjoni.
(2) Il-Kunsill Ewropew ta' Copenhagen afferma li, wara l-konklużjonijiet tal-Kunsill Ewropew ta' Brussel u jekk ikun hemm aktar progress fit-tħaris tal-kriterji tas-sħubija, l-għan huwa li r-Rumanija tkun milqugħa bħala membru ta' l-Unjoni Ewropea fl-2007. Huwa approva l-komunikazzjoni tal-Kummissjoni dwar triq gwida għar-Rumanija, li tinkludi l-proposti għal żieda sinifikanti fl-assistenza ta' qabel l-adeżjoni, u afferma li l-livell għoli ta' finanzjament disponibbli għandu jintuża b' mod flessibbli, immirat lejn il-prijoritajiet identifikati, inkluż f'setturi importanti bħall-ġustizzja u l-intern. Huwa afferma li għandha tkun ipprovduta aktar superviżjoni tax-xogħol ta' qabel l-adeżjoni bis-Sħubija ta' l-Adeżjoni riveduti, li jiġu ppreżentati lilhom is-sena d-dieħla.
(3) Ir-Regolament (KE) Nru 622/98 jistabbilixxi li l-Kunsill għandu jiddeċiedi, b' maġġoranza kwalifikata u fuq proposta tal-Kummissjoni, dwar il-prinċipji, il-prijoritajiet, l-għanijiet intermedji u l-kondizzjonijiet li jinsabu fs-Sħubija ta' l-Adeżjoni individwali, kif mogħtija lil kull Stat applikant, kif ukoll dwar aġġustament sinifikanti sussegwenti applikabbli għalihom.
(4) L-assistenza tal-Komunità tingħata fuq il-kondizzjoni li jkunu rrealizzati l-elementi essenzali, u partikolarment fir-rispett ta' l-impenn li jinsab fil-Ftehim Ewropej u il-progress lejn ir-realizzazzjoni tal-kriterji ta' Copenhagen; jekk ikun hemm element essenzali nieqes, il-Kunsill, b' maġġoranza kwalifikata fuq proposta tal-Kummissjoni, jista' jieħu passi xierqa dwar kwalunkwe assistenza ta' qabel l-adeżjoni.
(5) Il-Kunsill Ewropew tal-Lussemburgu iddeċieda li l-implimentazzjoni tas-Sħubija ta' l-Adeżjoni u l-progress fl-adozzjoni ta' l-acquis communautaire ikun eżaminat mill-korpi tal-Ftehim ta' l-Ewropa.
(6) Ir-rapport regolari tal-Kummissjoni ta' l-2002 jippreżenta analiżi oġġettiva tal-preparazzjoni tar-Rumanija għas-sħubija u jidentifika numru ta' setturi ta' prijorità għal aktar xogħol.
(7) Ir-Rumanija teħtieġ tiżgura li jkunu mdaħħla l-istrutturi legali u amministrattivi xierqa għall-ipprogrammar, kordinazzjoni, amministrazzjoni, kontroll u evalwazzjoni tal-fondi ta' qabel l-adeżjoni tal-Komunità,
IDDEĊIEDA DAN LI ĠEJ:
Artikolu 1
Skond l-Artikolu 2 tar-Regolament (KE) Nru 622/98, il-prinċipji, il-prijoritajiet, l-għanijiet intermedji u l-kondizzjonijiet fis-Sħubija ta' l-Adeżjoni għar-Rumanija huma stabbiliti fl-Anness tiegħu, li jifforma parti ntegrali ta' din id-Deċiżjoni.
Artikolu 2
L-implimentazzjoni tas-Sħubija ta' l-Adeżjoni għandha tkun eżaminata mill-korpi tal-Ftehim Ewropew u mill-korpi xierqa tal-Kunsill fuq il-bażi ta' rapporti regolari mill-Kummissjoni lill-Kunsill.
Artikolu 3
Din id-Deċiżjoni għandha tidħol fis-seħħ fit-tielet jum wara l-pubblikazzjoni tagħha fil-Ġurnal Uffiċjali ta' l-Unjoni Ewropea.
Magħmula fi Brussel, fid-19 ta' Mejju 2003.